อดิศัย โพธารามิก

**อดิศัย โพธารามิก** (23 เมษายน พ.ศ. 2483 – 28 มีนาคม พ.ศ. 2569) เป็นนักการเมืองและวิศวกรชาวไทย อดีตรัฐมนตรีว่าการกระทรวงศึกษาธิการ อดีตรัฐมนตรีว่าการกระทรวงพาณิชย์ และอดีตรัฐมนตรีประจำสำนักนายกรัฐมนตรี

## ประวัติ
อดิศัยเกิดเมื่อวันที่ 23 เมษายน พ.ศ. 2483 เป็นบุตรคนที่ 2 ของครอบครัว มีพี่ชายคนเดียวคือ นายแพทย์ยุทธ โพธารามิก เลขาธิการมูลนิธิแพทย์อาสาสมเด็จพระศรีนครินทราบรมราชชนนี (พอ.สว.)

อดิศัยสำเร็จการศึกษาระดับชั้นมัธยมศึกษาจากวชิราวุธวิทยาลัย, ระดับปริญญาตรี วิศวกรรมศาสตรบัณฑิต สาขาวิศวกรรมไฟฟ้า จากคณะวิศวกรรมศาสตร์ จุฬาลงกรณ์มหาวิทยาลัย จากนั้นเดินทางไปศึกษาต่อที่สหรัฐอเมริกาและสำเร็จการศึกษาระดับปริญญาโทในสาขาเดียวกัน จากมหาวิทยาลัยฮาวาย และระดับปริญญาเอกในสาขาเดียวกัน จากมหาวิทยาลัยแมริแลนด์ คอลเลจพาร์ก 

ชีวิตส่วนตัว อดิศัยสมรสกับรองศาสตราจารย์ พิชนี โพธารามิก กรรมการสภามหาวิทยาลัยผู้ทรงคุณวุฒิ มหาวิทยาลัยราชภัฏรำไพพรรณี และอาจารย์ประจำคณะวิศวกรรมศาสตร์ จุฬาลงกรณ์มหาวิทยาลัย มีบุตร 1 คน ชื่อ พิชญ์ โพธารามิก ผู้ถือหุ้นใหญ่ บริษัท จัสมิน อินเตอร์เนชั่นแนล จำกัด (มหาชน) 

วันที่ 25 พฤษภาคม พ.ศ. 2563 ศาลเยาวชนและครอบครัวจังหวัดปทุมธานี มีคำสั่งให้อดิศัย โพธารามิก เป็นคนไร้ความสามารถ และให้อยู่ในความอนุบาลของพิชนี โพธารามิก ผู้เป็นภรรยา ตั้งแต่นั้นเป็นต้นมา

อดิศัยถึงแก่อนิจกรรมเมื่อวันที่ 28 มีนาคม พ.ศ. 2569 เวลา 7:28 น. ที่โรงพยาบาลศิริราช ปิยมหาราชการุณย์ สิริอายุ 85 ปี โดยพระบาทสมเด็จพระวชิรเกล้าเจ้าอยู่หัวทรงพระกรุณาโปรดเกล้าฯ พระราชทานน้ำหลวงอาบศพเมื่อวันที่ 30 มีนาคม และมีพระพิธีธรรมสวดพระอภิธรรมตั้งแต่วันดังกล่าวจนถึงวันที่ 4 เมษายน ที่ศาลาพระครูวิหารกิจจานุการ วัดพุทธพรหมยาน (พิชญ์ชาราม) อำเภอบางคล้า จังหวัดฉะเชิงเทรา และมีกำหนดพระราชทานเพลิงศพในวันที่ 5 เมษายน ที่วัดเดียวกัน

## การทำงาน
อดิศัยเริ่มทำงานตั้งแต่หลังจากสำเร็จการศึกษาระดับปริญญาตรีเมื่อปี พ.ศ. 2505 โดยเข้ารับราชการที่กระทรวงคมนาคม จากนั้นถูกโอนมาสังกัดองค์การโทรศัพท์แห่งประเทศไทย และทำงานที่นั่นเป็นระยะเวลา 15 ปี จนถึงปี พ.ศ. 2521

### ธุรกิจ
ในปี พ.ศ. 2521 อดิศัยเริ่มประกอบธุรกิจส่วนตัว โดยก่อตั้งบริษัทประกอบธุรกิจสื่อสารโทรคมนาคมหลายบริษัท จากนั้นเมื่อปี พ.ศ. 2525 ได้ก่อตั้งบริษัท จัสมิน อินเตอร์เนชั่นแนล จำกัด และดำรงตำแหน่งประธานเจ้าหน้าที่บริหาร จากนั้นสิบปีต่อมา (พ.ศ. 2535) ได้ร่วมก่อตั้งบริษัท ไทยเทเลโฟนแอนด์เทเลคอมมิวนิเคชั่น จำกัด (ต่อมาคือทีทีแอนด์ที) โดยร่วมทุนกับตระกูลล่ำซำ ก่อนจะลาออกจากทั้ง 2 บริษัทเมื่อปี พ.ศ. 2540 เพื่อให้บุคลากรมืออาชีพเข้าไปบริหารแทน นอกจากนี้ยังเป็นผู้อำนวยการสร้างฝ่ายบริหารของภาพยนตร์เรื่อง *[[สุดสาคร (ภาพยนตร์)|สุดสาคร]]* เมื่อปี พ.ศ. 2549 ในนาม โมโน ฟิล์ม และเขียนหนังสือเรื่อง *พิชิตความสำเร็จสไตล์ ดร.อดิศัย โพธารามิก*

### การเมือง
อดิศัยดำรงตำแหน่งทางการเมืองครั้งแรกในปี พ.ศ. 2519 โดยเป็นเลขานุการรัฐมนตรีว่าการกระทรวงคมนาคม (คุณหญิงเลอศักดิ์ สมบัติศิริ)

อดิศัยกลับมาทำงานการเมืองอีกครั้งเมื่อปี พ.ศ. 2539 โดยได้รับการแต่งตั้งเป็นสมาชิกวุฒิสภา ชุดที่ 7 และหลังจากดำรงตำแหน่งครบวาระในปี พ.ศ. 2543 แล้ว ได้รับการแต่งตั้งเป็นรัฐมนตรีประจำสำนักนายกรัฐมนตรี ในรัฐบาลชวน หลีกภัย จากนั้นในปี พ.ศ. 2544 ในรัฐบาลสมัยที่ 1 ของทักษิณ ชินวัตร ได้รับการแต่งตั้งเป็นรัฐมนตรีว่าการกระทรวงพาณิชย์ ก่อนสลับไปเป็นรัฐมนตรีว่าการกระทรวงศึกษาธิการเมื่อปี พ.ศ. 2546

## เกียรติคุณทางสังคม
* พ.ศ. 2538: รางวัลศิษย์เก่านานาชาติดีเด่นคนแรกของมหาวิทยาลัยแมรีแลนด์ (International Alummnus of the Year Award of Maryland University) สหรัฐอเมริกา
* พ.ศ. 2539: วิศวจุฬาดีเด่น ประจำปี 2538 โดย สมาคมนิสิตเก่าวิศวกรรมศาสตร์แห่งจุฬาลงกรณ์มหาวิทยาลัย

## เครื่องราชอิสริยาภรณ์

## อ้างอิง

หมวดหมู่:นักการเมืองไทย
หมวดหมู่:นิสิตเก่าคณะวิศวกรรมศาสตร์ จุฬาลงกรณ์มหาวิทยาลัย
หมวดหมู่:รัฐมนตรีประจำสำนักนายกรัฐมนตรีไทย
หมวดหมู่:รัฐมนตรีว่าการกระทรวงศึกษาธิการไทย
หมวดหมู่:รัฐมนตรีว่าการกระทรวงพาณิชย์ไทย
หมวดหมู่:ผู้ได้รับเครื่องราชอิสริยาภรณ์ ม.ป.ช.
หมวดหมู่:ผู้ได้รับเครื่องราชอิสริยาภรณ์ ม.ว.ม.
หมวดหมู่:ผู้ได้รับเครื่องราชอิสริยาภรณ์ ป.ภ.
หมวดหมู่:บุคคลจากโรงเรียนวชิราวุธวิทยาลัย
หมวดหมู่:สมาชิกสภาผู้แทนราษฎรไทยแบบบัญชีรายชื่อ
หมวดหมู่:สมาชิกวุฒิสภาไทยแบบแต่งตั้ง
หมวดหมู่:พรรคชาติพัฒนา (พ.ศ. 2535)
หมวดหมู่:พรรคไทยรักไทย